Predkladacia správa

	V zmysle uznesenia vlády SR č. 953/2000,  bodu B.2. má minister dopravy, pôšt a telekomunikácií vypracovať návrh na riešenie problémov spojených s údržbou ciest I. a II. triedy v meste Košice. Dňa 30.1.2001 minister dopravy, pôšt a telekomunikácií SR oznámil  listom č.j.  20/M – 2001 predsedovi vlády SR, že bol prijatý princíp riešenia v súlade s odporúčaním MF SR , aby štát odkúpil od mesta prejazdné úseky ciest I. triedy za symbolickú cenu. Predseda vlády SR listom č.j. 379/2001-PV zo dňa 6.2.2001 žiadal ministra dopravy, pôšt a telekomunikácií, aby uvedený návrh riešenia predložil na posúdenie vláde. 
Predkladaný materiál hodnotí doterajší prístup štátu k riešeniu problémov správy a rozvoja prejazdných úsekov ciest na území mesta Košice, prístup pri poskytovaní finančného príspevku na údržbu a opravy prejazdných úsekov ciest, ako i pri investičnej výstavbe diaľničných privádzačov a navrhuje prevod vlastníctva a správy ciest I. triedy z majetku mesta Košice do vlastníctva štátu. 
V súlade s koncepciou  decentralizácie verejnej správy sa odporúča obdobným spôsobom postupovať pri prevode ciest II. triedy z vlastníctva  mesta Košice do vlastníctva budúceho vyššieho územného celku.